《钓台》
宋代·刘昌言

汉业中微炎祚衰，四海奸豪窃神器。
南阳龙虎方斗争，赤伏真人正天位。
先生高隐来富春，耕耒青山自如意。
一竿渔钓乐幽深，七里溪光弄苍翠。
朝中天子思故人，物色寰中引其类。
先生独步衣羊裘，咳唾浮云轻富贵。
足加帝腹傍无人，星动天文失躔次。
卓哉光武真圣君，终使狂奴毕高志。
云台千尺尽功臣，谁肯回顾钓台地。

作者简介：（942—999）泉州南安人，字禹谟。陈洪进辟为功曹参军，掌笺奏。太宗太平兴国八年复举进士登第。淳化初赵普留守西京，表为通判，委以府政。累迁右谏议大夫、同知枢密院事。以与凶人赵赞素善，出知襄州，徙荆南府。真宗咸平中拜工部侍郎，卒。